b'\n_START_ARTICLE_\nIvan Okreti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji v Gorici je nadaljeval \xc5\xa1tudij prava na Dunaju in 1884 vstopil v Trstu v sodno prakso, bil prisednik brez glasovalne pravice (avskultant) na sodi\xc5\xa1\xc4\x8dih v Trstu, Rovinju in Pazinu, kjer je bil novembra 1889 imenovan za sodnega adjunkta\xc2\xa0; 1887 preme\xc5\xa1\xc4\x8den v Se\xc5\xbeano, imenovan novembra 1893 za namestnika dr\xc5\xbeavnega pravdnika v Rovinju, maja 1895 v Trstu; postal septembra 1897 sodni svetnik v Gorici, od koder je bil julija 1898 prideljen generalni prokuraturi na Dunaju. Tu je postal 1904 vi\xc5\xa1ji sodni svetnik in 1907 generalni odvetnik._NEWLINE_Po koncu vojne 1918 je stopil na \xc4\x8delo novoustanovljenemu vi\xc5\xa1jemu dr\xc5\xbeavnemu pravdni\xc5\xa1tvu v Ljubljani. Po ustanovitvi oddelka B \xc2\xbbstola sedmorice\xc2\xab\xc2\xa0v Zagrebu kot vrhovnega sodnega sveta za Slovenijo in Dalmacijo je bil imenovan za vrhovnega dr\xc5\xbeavnega pravdnika v Zagrebu, ter postal 29. novembra 1924 podpredsednik \xc2\xbbstola sedmorice\xc2\xab\xc2\xa0oddelka B in s tem kot prvi Slovenec najvi\xc5\xa1ji sodnik za Slovenijo in Dalmacijo. 15. julija 1930 je bil upokojen, ter do smrti \xc5\xbeivel v Zagrebu.'